Diari Oficial de la Generalitat Valenciana


Sumari del DOGV 3640, del 07-12-1999 (1999/10014)

ORDRE de 30 de novembre de 1999, de la Conselleria d'Agricultura, Pesca i Alimentació, per la qual es regula a la Comunitat Valenciana les declaracions de conreu d'oliverar per a l'ajuda a la producció d'oli d'oliva i oliva de taula, en les campanyes 1999/2000 i 2000/2001.
---------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/11/30/(1)/dof/vci/html**

### Dades del document

Número de DOGV
:   3640

Data del DOGV
:   07-12-1999

Secció del DOGV
:   I. DISPOSICIONS GENERALS

Número del document
:   1999/10500


Data del document
:   30-11-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda a l'agricultura
    * suport econòmic
    * oleïcultura
    * oli d'oliva

ORDRE de 30 de novembre de 1999, de la Conselleria d'Agricultura, Pesca i Alimentació, per la qual es regula a la Comunitat Valenciana les declaracions de conreu d'oliverar per a l'ajuda a la producció d'oli d'oliva i oliva de taula, en les campanyes 1999/2000 i 2000/2001. [1999/F10321]
  
El Reglament CE 136/1966, del Consell, de 22 de setembre, pel qual s'estableix una organització comuna de mercat en el sector de les matèries greixoses, preveu en l'article 5 la concessió d'una ajuda a la producció d'oli d'oliva i oliva de taula.
  
El Reglament CE 2.366/1998, de la Comissió, de 30 d'octubre de 1998, pel qual s'estableixen disposicions d'aplicació del règim d'ajuda a la producció d'oli d'oliva per a les campanyes de comercialització 1998/1999 a 2000/2001, introdueix uns continguts mínims de les declaracions de conreu, així com nous conceptes i definicions que cal tenir en compte en el moment d'efectuar la declaració.
  
Així mateix, el Reglament 2.366/1998 esmentat disposa que les declaracions efectuades sobre la base del Reglament CE 3.061/1984 han de ser objecte de renovació, com a molt tard durant les campanyes 1999/2000 i 2000/2001.
  
El Ministeri d'Agricultura, Pesca i Alimentació, mitjançant el Reial Decret 368/1999, de 5 de març de 1999, en la disposició final única, estableix que la renovació de les declaracions prevista en el mencionat Reglament 2.366/1998 haurà d'efectuar-se a Espanya per a la campanya 1999/2000.
  
A fi de regular en l'àmbit territorial de la Comunitat Valenciana la presentació de les declaracions de conreu d'oliverar per a les campanyes 1999/2000 i 2000/2001, precisar-ne el contingut, els criteris d'emplenament i validació, sense perjudici de la resta de controls aplicables segons la normativa vigent, d'acord amb les atribucions conferides per l'article 35 de la Llei de Govern Valencià,
  
ORDENE
  
Article1. Declaració de conreu
  
1. Tots els olivicultors que en les campanyes de comercialització 1999/2000 i 2000/2001 desitgen percebre l'ajuda a la producció d'oli d'oliva i/o oliva de taula, prevista en l'article 5 del Reglament CE 136/1966, hauran de presentar una declaració de conreu d'oliverar en les condicions fixades en aquesta ordre, acompanyada de la documentació addicional que, si s'escau, pertoque i que s'indica en l'annex I.
  
2. S'efectuarà una declaració de conreu per cada terme municipal. Amb aquesta finalitat, s'emplenarà l'imprés de declaració facilitat per la Conselleria d'Agricultura, Pesca i Alimentació, en el qual s'assenyalaran totes les parcel·les amb oliveres en producció explotades pel declarant a data 1 de novembre de la campanya de què es tracte. Quan el nombre de parcel·les oleícoles a declarar faça necessària la utilització de més d'un imprés, s'indicarà en cada un d'aquests l'ordre que li correspon en la declaració i el total d'impresos que la conformen.
  
3. Per a la campanya 2000/2001 es presentarà una declaració substitutiva, quan les dades de l'explotació olivícola a 1 de novembre de l'any 2000 registren en qualsevol de les parcel·les oleícoles alguna variació de les esmentades en l'annex II, respecte de les dades de la declaració anterior. En el cas que el declarant ja no explote cap parcel·la en un terme municipal donat, presentarà la declaració de conreu de baixa per aquest terme.
  
4. En la declaració de conreu figuraran totes les dades indicades en l'annex III d'aquesta ordre.
  
Article 2. Terminis i lloc de presentació
  
1. La declaració de conreu es presentarà durant el mes de novembre de la campanya en curs, davant de:
  
L'organització de productors reconeguda (des d'ara, OPR), en el cas d'olivicultors associats a aquesta.
  
En les oficines comarcals i serveis territorials de la Conselleria d'Agricultura, Pesca i Alimentació, o en qualsevol dels llocs que determina l'article 38 de la Llei 30/1992, en el cas d'olivicultors no associats.
  
2. Les OPR no integrades en una unió i les unions de productors reconegudes presentaran les declaracions de conreu i la documentació complementària justificativa de les dades de la declaració, corresponent als seus associats, davant de la Conselleria d'Agricultura, Pesca i Alimentació, amb data límit del 31 de desembre de la campanya de què es tracte.
  
Juntament amb les declaracions s'aportarà un fitxer informàtic que continga les dades d'identificació del declarant, la província i terme de la declaració, el tipus de declaració, la data i número de registre, acompanyat d'un llistat amb les mateixes dades, el qual, una vegada diligenciat, es tornarà a la OPR o unió.
  
3. Les OPR i, si s'escau, les unions entregaran l'enregistrament de les declaracions dels seus associats en fitxers l'estructura dels quals els serà facilitada per la Conselleria d'Agricultura, Pesca i Alimentació, abans de l'1 d'abril de la campanya en curso.
  
4. Les comunicacions d'inconsistències en declaracions d'olivicultors associats es remetran a la OPR o unió, amb indicació de manera individual dels errors advertits en cada una d'elles.
  
Article 3. Conceptes i definicions
  
1. Per a efectuar la declaració, es tindran en compte les definicions d'«explotador», «titular d'explotació», «explotació», «olivera en producció», «parcel·la oleícola» i «oliveres disseminades» establides en l'article 1 del Reial Decret 368/1999.
  
2. L'ullastre, les oliveres de vivers i les oliveres d'ornamentació no tindran la consideració d'oliveres en producció a l'efecte de l'ajuda.
  
3. La superfície de la parcel·la oleícola s'expressarà en hectàrees amb dos decimals. S'arredoniran les centiàrees per la regla del cinc.
  
4. En el cas de parcel·les explotades en règim de parceria o proindivís, s'indicarà el percentatge de participació de cada un d'ells en la parcel·la oleícola.
  
Article 4. Controls i validacions
  
1. A l'efecte de l'ajuda, es considerarà complit el requisit d'haver efectuat la declaració de cultiu quan s'hagen emplenat correctament tots els apartats i les dades resulten coherents.
  
En el cas de declaracions que continguen parcel·les les dades de les quals no resulten admissibles, aquestes últimes no es consideraran declarades a l'efecte de l'ajuda i, conseqüentment, la producció obtinguda en elles no podrà beneficiar-se de l'ajuda.
  
2. Les declaracions de cultiu sotmeses als controls establits en el Reglament CE 2.366/1998 seran considerades correctes quan complisquen totes les condicions següents:
  
a) La ubicació de les parcel·les declarades es corresponga amb el terme municipal declarat i amb les referències cadastrals del cadastre de rústica aplicable a la campanya de què es tracte o amb la informació gràfica aportada amb la declaració.
  
b) El nombre d'oliveres en producció declarades en cada parcel·la oleícola no diferisca en més/menys un 5% respecte de les oliveres realment existents en aquesta.
  
c) Les parcel·les no resulten discordants amb el SIG oleícola.
  
d) Les parcel·les oleícoles no siguen beneficiàries d'altres línies d'ajudes per superfícies.
  
3. Les oliveres a comptabilitzar en cada parcel·la seran les realment comptabilitzades en un control sobre el terreny o les determinades d'acord amb l'apartat 4 de l'article 25 del Reglament CE 2.366/1998, mitjançant comparació amb el SIG oleícola.
  
Article 5. Reduccions i exclusions de l'ajuda
  
1. En el cas que, com a resultat dels controls de les declaracions de conreu, el nombre total d'oliveres declarades resulte superior a les comptabilitzades, d'acord amb el punt 3 de l'article 4, es procedirà a calcular el percentatge d'excedent, d'acord amb l'apartat 4 de l'article 28 del Reglament CE 2.366/1998.
  
Si el percentatge d'excedent és superior a 55 i inferior o igual a 75, l'oleicultor i les parcel·les no podran acollir-se a l'ajuda en la campanya de què es tracte.
  
Si el percentatge d'excedent és superior a 75, l'oleïcultor i les parcel·les no podran acollir-se a l'ajuda en la campanya de què es tracte ni en la següent.
  
Si el percentatge d'excedent és igual o inferior a 55, la quantitat d'oli amb dret a l'ajuda, calculada d'acord amb el que s'estableix en l'article 14 del Reglament CE 2.366/1998, es minorarà amb la quantitat resultant de l'aplicació del que es disposa en el primer guió del punt 2 de l'article 15 del reglament esmentat.
  
2. En el cas de parcel·les oleícoles que s'hagen beneficiat d'altres règims d'ajuda per superfícies, la producció obtinguda en aquestes serà exclosa de l'ajuda.
  
3. Quan el nombre d'oliveres declarades resulte inferior a les oliveres comptabilitzades d'acord amb el que s'estableix en el punt 3 de l'article 4, la producció admissible per a l'ajuda s'ajustarà a les oliveres declarades correctament.
  
4. Les reduccions i exclusions de l'ajuda s'aplicaran sense perjudici de les sancions previstes en la normativa comunitària.
  
DisposiciÓ final
  
Aquesta ordre vigeix des de l'endemà de la publicació en el Diari Oficial de la Generalitat Valenciana i serà aplicable a partir del dia 1 de novembre de 1999.
  
València, 30 de novembre de 1999
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
Annex I
  
Documentació addicional
  
1. Pel que fa a l'ajuda de les campanyes 1999/2000 i 2000/2001.
  
a) Fotocòpia del document d'identificació del declarant i, si escau, del representant.
  
b) Certificat cadastral i organisme competent per a:
  
Confirmar les referències cadastrals i la superfície cadastral declarades, quan no resulten coincidents amb el fitxer de la Conselleria d'Agricultura, Pesca i Alimentació.
  
El declarant indique ser el titular cadastral de la parcel·la.
  
c) Informació gràfica, consistent en plànol, ortofoto o croquis de situació, quan:
  
Per causes justificades, no imputables al declarant, alguna parcel·la declarada no figure o no es corresponga amb el cadastre de rústica en vigor.
  
La parcel·la oleícola no ocupe tota la parcel·la cadastral.
  
2 . Pel que fa a l'ajuda en vigor per a la campanya 2001/2002.
  
a) Última declaració de cultiu efectuada i correlació de parcel·les i oliveres amb la nova declaració, quan s'haja produït una renovació cadastral que comporte una variació respecte de les dades anteriorment declarades.
  
b) En el cas de parcel·les que es declaren per primera vegada, aportarà un certificat actualitzat, expedit per un tècnic agrícola competent, visat pel col·legi professional corresponent, on figuraran com a mínim les dades següents:
  
Municipi, número de polígon i parcel·la cadastral, i superfície de la parcel·la.
  
Per a cada parcel·la oleícola d'una mateixa parcel·la cadastral, superfície real d'aquesta i, en cas d'oliveres disseminades, la calculada.
  
Nombre total d'oliveres en producció existents a cada parcel·la oleícola, amb especificació de la quantitat plantada amb anterioritat a l'1 de novembre de 1995.
  
Quan procedirà, d'acord amb els criteris exposats en l'apartat c del punt 1 anterior, la informació gràfica pertinent.
  
c) Si escau, còpia de la declaració prèvia d'intenció de plantar, en cas que els canvis estiguen originats per un expedient d'arrancada i plantació, tramitat d'acord amb l'Ordre de 9 de març de 1999, de la Conselleria d'Agricultura, Pesca i Alimentació.
  
Annex II
  
Modificacions que obliguen a presentar una declaració «substitutiva?»
  
Es presentarà una substitutiva quan la declaració, amb data 1 de novembre, d'una campanya, presente diferències quant a l'explotació que afecten:
  
Les referències cadastrals i/o la superfície cadastral.
  
Situació geogràfica de la parcel·la.
  
Superfície real de la parcel·la oleícola i/o superfície calculada.
  
Nombre d'oliveres totals i/o oliveres amb dret a l'ajuda per a la campanya 2001/2002.
  
Condició de secà/regadiu.
  
Oliveres contínues o disseminades.
  
Cultiu associat o monocultiu.
  
Aptitud de la varietat predominant.
  
Règim de tinença i/o percentatge de participació.
  
Altes/Baixes de parcel·les.
  
Annex III
  
Dades que han de constar en la declaració de cultiu
  
1. Identificació del declarant i domicili a l'efecte de notificació:
  
Cognoms i nom o raó social.
  
NIF/CIF.
  
Domicili.
  
Localitat i codi postal.
  
Província.
  
Municipi, quan la localitat siga una pedania.
  
2. Identificació del representant, quan el declarant realitze la declaració per aquest mitjà:
  
Cognoms i nom.
  
NIF.
  
3. Localització de la declaració:
  
Terme municipal a què fa referència la declaració.
  
Província a què correspon el terme municipal objecte de la declaració.
  
4. Tipus de declaració primera, substitutiva o baixa (1).
  
5. Per cada parcel·la oleícola s'indicarà:
  
Referències cadastrals (2) i superfície cadastral de la parcel·la.
  
Superfície real de la parcel·la oleícola; en cas d'oliveres disseminades, a més de la superfície calculada.
  
Nombre total d'oliveres en producció.
  
Nombre total d'oliveres en producció amb dret a l'ajuda per a la campanya 2001/2002.
  
Secà o regadiu.
  
Continus o disseminats.
  
Monocultiu o cultiu associat.
  
Nombre de peus per olivera.
  
Règim de tinença.
  
Percentatge de participació (3).
  
Varietat predominant.
  
Aptitud de la varietat.
  
Documentació addicional (4).
  
(1) En les declaracions del tipus «Baixa» no caldrà emplenar les dades de les parcel·les oleícoles.
  
(2) En absència de referències cadastrals, caldrà emplenar els camps sobre el número de polígon i la parcel·la amb el caràcter «X».
  
(3) Només s'hi indicarà quan el règim de tinença siga 4 (parceria o explotació proindivisa).


Còpia Permalink ELI